नयी दिल्ली। समाजवादी पार्टी (सपा) ने केन्द्रीय जांच ब्यूरो (सीबीआई) के निदेशक आलोक वर्मा के खिलाफ केन्द्र सरकार द्वारा की गयी कार्रवाई की निंदा करते हुये कहा है कि इससे सरकार की कार्यप्रणाली संदेह के घेरे में आ गयी है। सपा के प्रवक्ता राजेन्द्र चौधरी ने कहा कि सीबीआई में दो शीर्ष अधिकारियों द्वारा एक दूसरे के खिलाफ की गयी भ्रष्टाचार की शिकायतों पर सरकार ने सीबीआई निदेशक के खिलाफ नियमों को ताक पर रख कर कार्रवाई की है।